Ole Christensen
Ole Christensen, 1932-2000, dansk billedhugger. Ole Christensen blev udlært som stenhugger 1951 og gik derefter på Kunstakademiet til 1958.
Flere af Ole Christensens tidlige skulpturer er udført i marmor, fx Pomona (1963) og Spire (1965, begge på Statens Museum for Kunst). Senere har han næsten udelukkende arbejdet med granit, inspireret af naturformer og oversøiske kulturers kunst.
Hans skulpturer er opstillet ved bl.a. friluftsbadene i Hjørring (1971) og Nykøbing S. (1975) samt i Bov (1982), Herning (1986) og på Vestertorv i Kolding (1989).
Fra 1970 har Ole Christensen udstillet som medlem af Grønningen; i 1984 modtog han Eckersbergs Medalje.
Naturområdet omkring Ole Christensens hjem og værksted på Stenløsevej i Olsker er i 2021 af arvingerne overdraget som offentlig skulpturpark til Bornholms regionskommune. På området er der opstillet ca. 30 af Ole Christensens skulpturer, hvoraf Bornholms Kunstmuseum ejer 10. Naturpleje af området og af skulpturerne varetages af Bornholms regionskommune og foreningen Skulpturparken i Olsker i forening.